Cheek avasi sanaisen arkkunsa Facebookissa.

Seiska paljasti toukokuussa Sisäpiirin, jossa mm. räppärit viestittelevät keskenään.

Viesteissä oli myös kyvseenalaisiksi luokiteltavaa sisältöä.

Asiaa on pyöritelty julkisuudessa ja asianajajatkin on laitettu töihin. Nyt puhuu Cheek.

Elastinen ja Cheek ovat olleet mukana Sisäpiirissä. INKA SOVERI

Räppäri Cheek on ottanut kantaa sisäpiiriasiaan, jonka muun muassa kirjailija Sofi Oksanen nosti framille Suomen Kuvalehden mielipidekirjoituksessa äskettäin.

Sisäpiirikohu paljastui alunperin toukokuussa, kun Seiska uutisoi, että monella julkisuudesta tutulla miehellä on salainen Facebook-ryhmä Sisäpiiri 2.0.

Ryhmässä on Seiskan mukaan jaettu roisisti seksikokemuksia ja heitelty solvaavia kommentteja naisista ja vähemmistöryhmistä. Salaryhmään kuuluu yli 50 miestä, joista kansalle tutuimmat lienevät rap-artistit Elastinen ja Cheek.

Cheek on nyt kirjoittanut oman näkemyksensä asiasta Facebookiin.

- Meidän kaveripiirillä oli facebookissa suljettu ryhmä, johon kirjotettiin vuositasolla arviolta yli 3000 postausta. Se oli kanava pitää yhteyttä ystäviin, joita ei kiireisessä elämänrytmissä kerkeä jatkuvasti kasvotusten näkemään. Keskusteltiin kaikesta maan ja taivaan välillä, räppäri aloittaa kirjoituksensa.

Hän jatkaa toteamalla, että Seiska nosti tuhansien asiallisten postausten seasta esille noin kymmenen räikeintä kirjoitusta.

- Koko kaveripiirini leimattiin törkyryhmäksi. Teimme Seiskalle aiheesta haastattelun, jossa kommentoimme kukin omia tyhmiä postauksiamme. Pyysimme anteeksi ja sanoimme, että emme halunneet pahoittaa kenenkään mieltä, Cheek kirjoittaa.

Hän jatkaa Facebook-kirjoituksessaan, että mediat tekivät aiheesta kirjoituksia lähdettä huolimattomasti referoiden. Näin Cheekin mielestä hänet ja Elastinen saatiin näyttämään rasisteilta tai vammaisten parjaajilta.

- Yhtäkään tällaista kommenttia kumpikaan meistä ei ollut sinne ikinä kirjoittanut, eikä sellaista oltu Seiskassa edes väitettykään. Itse asiassa Kimmo ei ollut koskaan kirjoittanut ryhmään yhtä ainutta kyseenalaista kommenttia, toisin kun uusien artikkelien kautta helposti ymmärtää, Cheek puolustaa.

Hän kertoo Facebookissa, että asianajajien kanssa on pyydetty tekemään oikaisut juttuihin, joissa henkilöitä on räikeästi leimattu asioista, joita nämä eivät olleet sanoneet tai tehneet. Cheek muistuttaa, että oikaisujen pyytäminen on alalla täysin normaali käytäntö.

- Emme halunneet lähteä julkisesti sanasotaan vaan mieluummin hoitaa asian virallisia kanavia pitkin. Monet kirjoittajista tekivät oikaisut ja me olimme siihen tyytyväisiä, Cheek kirjoittaa.

Kun Sofi Oksanen nosti asian ilmi, Cheekin mukaan hänestä ja Elastisesta annettiin kuva, että he olisivat uhkailleet, kiristäneet ja koittaneet vaimentaa totuutta korjatessaan.

- Pitäisikö meidän vain olla vaiti ja hyväksyä meistä mediassa kirjoitetut valheet? Cheek kysyy.

Pitkän Facebook-postauksensa lopuksi Cheek vielä tähdentää, että hän haluaa vain kertoa asian toisen puolen, ei selitellä. Hän myös toivottaa hyvää kesää ja iloista mieltä.